Imtella' Jannar 11, 2022 Rapport: Victor Agius L-Ispeaker Anġlu Farrugia f'ruling li ta fil-Kamra tad-Deputati qal li l-whip tal-Oppożizzjoni Robert Cutajar kien żbaljat u skorrett meta allega illi l-Presidenza tal-Kamra kienet qed tkun man-naħa tal-Gvern. Ir-ruling intalab mid-deputat Cutajar fi tmiem is-seduta tat-Tnejn filgħaxija meta ttieħed il-vot verbali fuq il-mozzjoni tal-Oppożizzjoni, bil-membru tal-Gvern ma jgħajjatx li kien kontra l-mozzjoni. L-Ispeaker iddikjara li l-mozzjoni xorta ma kinitx approvata ghax l-Oppożizzjoni kienet fil-minoranza u kien qal li kien hemm diversi rulings fuq dan. Fir-ruling tas-seduta tat-Tlieta, l-Ispeaker Farrugia nnota l-attitudni negattiva tal-Oppożizzjoni permezz tad-deputat Cutajar, li għamel akkużi fuq il-Presidenza tal-kamra. Huwa kkwota ruling li kien ingħata mill-Ispeaker Anton Tabone li l-vot fil-Parlament jittieħed skont in-numru rispettiv taż-żewġ naħat tal-kamra. Fl-osservazzjoni tiegħu, l-Ispeaker Farrugia qal li d-deputat Cutajar kien frivolu fid-diskors tiegħu u li ma kienx jagħmillu ġieħ, ghalhekk kien jistenna li jirtira dak li qal. Intant, fil-bidu tas-seduta, id-deputat David Thake qajjem każ ta' ksur ta' privileġġ fil-konfront tal-Ministru għat-Turiżmu Clayton Bartolo ghax qal li fil-Kamra ghamel dikjarazzjonijiet foloz. Huwa allega illi l-Ministru Bartolo attribwixxa illi huwa applika għall-iskema ta' tpaċija ta' arretrati ma' maħfra ta' taxxa fuq trasferiment ta' proprjetà. Huwa ddikjara li qatt ma applika għal din l-iskema.